Organizatorii (consilierii) grupelor de pescari (Grupa Luduș, Grupa Iernut, Grupa Reghin, Grupa Sângeorgiu de Pădure și Sovata, Grupa Târnăveni) întruniți la ședință la sediul asociației din Târgu Mureș marți, 26 aprilie, în interesul membrilor pescari pe care îi reprezintă, și-au propus următoarele activități de realizat pentru anul 2024.
Cu privire la acțiunile de populare cu pește:
- pentru Grupa de pescari Reghin se va căuta pentru achiziționare speciile clean, scobar, morunaș, plătică și păstrăv indigen;
- pentru Grupa de pescari Luduș și Iernut se va căuta pentru achiziționare speciile scobar, plătică, crap, caras (în cazul in care nu se găsesc primele specii);
- pentru Grupa de pescari Sângeorgiu de Pădure+Sovata se va căuta pentru achiziționare speciile crap, amur, șalău, păstrăv indigen și caras (în cazul in care nu se găsesc primele specii);
- pentru Grupa de Pescari Târnăveni se va căuta pentru achiziționare speciile scobar, roșioară, babușcă;
- pentru Grupa de Pescari Tg. Mureș s-a hotărât a se căuta pentru achiziționare speciile scobar, clean, roșioară, babușcă, plătică, șalău și crap.
Cu privire la calendarul competițional:
- în zilele de 17-19.05.2024 se va organiza Competiția de pescuit privată "Două zile două nopți la specia somn" pe brațul mort al râului Mureș din localitatea Luduș;
- în data de 15.06.2024 se va organiza Competiția de pescuit privată la staționar la plută destinată seniorilor/membrilor pescari, cu desfășurare pe lacul Bezid;
- în data de 22.06.2024 se va organiza Competiția de pescuit privată la staționar destinată juniorilor între 7-14 ani, cu desfășurare pe brațul mort al râului Mureș din localitatea Luduș;
- în data de 03.08.2024 se va organiza Competiția de pescuit privată la feeder destinată seniorilor/membrilor pescari, cu desfășurare pe râul Mureș din zona orașului Tg. Mureș, între barajele priză 1 și priză 2;
- în data de 16.11.2024 se va organiza Competiția de pescuit privată la spinning destinată seniorilor/membrilor pescari, cu desfășurare pe lacul Bezid;
Deasemenea, potrivit ajvpsmures.ro, consilierii pescari au hotărât achiziționarea unui dispozitiv cu termoviziune care să fie folosit prin rotație de către personalul angajat al asociației cu atribuții de prevenire și combatere a actelor de braconaj piscicol. Această investiție va ajuta semnificativ eficiența acțiunilor organizate pe timpul nopții.
(L.P.)
Sursa foto: freepik.com